SKLEP KOMISIJE

z dne 13. decembra 2021

o navodilih centralnemu administratorju evidence transakcij Evropske unije, da preglednice nacionalnih dodelitev za letalstvo Belgije, Bolgarije, Češke, Danske, Nemčije, Estonije, Irske, Grčije, Španije, Francije, Hrvaške, Italije, Cipra, Latvije, Litve, Luksemburga, Madžarske, Malte, Nizozemske, Avstrije, Poljske, Portugalske, Romunije, Slovenije, Slovaške, Finske in Švedske vnese v evidenco transakcij Evropske unije

(2022/C 74/04)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (1),

ob upoštevanju Uredbe Komisije (EU) 2019/1122 z dne 12. marca 2019 o dopolnitvi Direktive 2003/87/ES Evropskega parlamenta in Sveta glede delovanja registra Unije (2), zlasti člena 49 Uredbe,

ob upoštevanju naslednjega:

(1) Komisija je s Sklepom C(2020) 9188 (3) dala navodila centralnemu administratorju evidence transakcij Evropske unije, da preglednice nacionalnih dodelitev za letalstvo Belgije, Bolgarije, Cipra, Češke, Danske, Nemčije, Estonije, Irske, Grčije, Španije, Francije, Hrvaške, Islandije, Italije, Latvije, Litve, Luksemburga, Madžarske, Malte, Nizozemske, Norveške, Avstrije, Poljske, Portugalske, Romunije, Slovenije, Slovaške, Finske in Švedske za obdobje 2021–2023 vnese v evidenco transakcij Evropske unije.

(2) Komisija je v navedenem sklepu menila, da po izteku prehodnega obdobja iz Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (4) za lete med letališči na ozemlju Evropske unije in letališči v Združenem kraljestvu ter leti med letališči v Združenem kraljestvu ne veljajo obveznosti glede poročanja in skladnosti v okviru sistema Unije za trgovanje z emisijami (EU ETS) v skladu z začasnim odstopanjem iz člena 28a(1) Direktive 2003/87/ES, na podlagi katerega bi morale države članice zahteve iz navedene direktive v zvezi z emisijami iz nekaterih letov na letališča v državah zunaj Evropskega gospodarskega prostora (EGP) in z njih obravnavati kot izpolnjene.

(3) Unija ter Združeno kraljestvo Velika Britanija in Severna Irska sta decembra 2020 (5) sklenila sporazum. Sporazum o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: Sporazum) je Unija podpisala na podlagi Sklepa Sveta (EU) 2020/2252 (6), odobrila pa ga je na podlagi Sklepa Sveta (EU) 2021/689 (7). Sporazum se je začasno uporabljal do začetka veljavnosti 1. maja 2021 (8). Sporazum določa, da mora imeti vsaka pogodbenica vzpostavljen učinkovit sistem oblikovanja cen ogljika, ki zajema letalstvo, in da se leti z letališč na ozemlju EGP na letališča v Združenem kraljestvu urejajo v okviru EU ETS.

(4) V skladu s členom 28a(7) Direktive 2003/87/ES se odstopanje iz člena 28a(1) Direktive 2003/87/ES uporablja samo v skladu s pogoji Sporazuma.

(5) Komisija je 17. junija 2021 sprejela Delegirano uredbo (EU) 2021/1416 o spremembi Direktive 2003/87/ES Evropskega parlamenta in Sveta glede izključitve dohodnih letov iz Združenega kraljestva iz EU ETS (9).

(6) Zato je treba revidirati število pravic za letalstvo, dodeljenih vsakemu operaterju zrakoplova za obdobje 2021–2023, in ustrezne preglednice nacionalnih dodelitev za letalstvo naložiti v evidenco transakcij Evropske unije, da se upošteva vključitev letov, ki imajo vzlet na letališču, ki se nahaja na območju EGP, in pristanek na letališču, ki se nahaja na območju Združenega kraljestva, v področje uporabe EU ETS.

(7) Belgija, Bolgarija, Češka, Danska, Nemčija, Estonija, Irska, Grčija, Španija, Francija, Hrvaška, Italija, Ciper, Latvija, Litva, Luksemburg, Madžarska, Malta, Nizozemska, Avstrija, Poljska, Portugalska, Romunija, Slovenija, Slovaška, Finska in Švedska so Komisiji sporočile preglednice nacionalnih dodelitev za letalstvo.

(8) Komisija meni, da so preglednice nacionalnih dodelitev za letalstvo, ki so jih sporočile Belgija, Bolgarija, Češka, Danska, Nemčija, Estonija, Irska, Grčija, Španija, Francija, Hrvaška, Italija, Ciper, Latvija, Litva, Luksemburg, Madžarska, Malta, Nizozemska, Avstrija, Poljska, Portugalska, Romunija, Slovenija, Slovaška, Finska in Švedska, v skladu s členom 28a Direktive 2003/87/ES.

(9) Centralnemu administratorju bi bilo zato treba naročiti, naj revidirane preglednice nacionalnih dodelitev za letalstvo vnese v evidenco transakcij Evropske unije –

SKLENILA:

Edini člen Centralni administrator vnese preglednice nacionalnih dodelitev pravic za letalstvo za Belgijo, Bolgarijo, Češko, Dansko, Nemčijo, Estonijo, Irsko, Grčijo, Španijo, Francijo, Hrvaško, Italijo, Ciper, Latvijo, Litvo, Luksemburg, Madžarsko, Malto, Nizozemsko, Avstrijo, Poljsko, Portugalsko, Romunijo, Slovenijo, Slovaško, Finsko in Švedsko s končnimi letnimi količinami za brezplačno dodelitev pravic do emisije za letalstvo za obdobje 2021–2023, kot so določene v Prilogi, v evidenco transakcij Evropske unije.

V Bruslju, 13. decembra 2021 Za Komisijo Frans TIMMERMANS izvršni podpredsednik

(1) UL L 275, 25.10.2003, str. 32.

(2) UL L 177, 2.7.2019, str. 3.

(3) Sklep Komisije C(2020) 9188 z dne 16. decembra 2020 o navodilih centralnemu administratorju, naj preglednice nacionalnih dodelitev za letalstvo Belgije, Bolgarije, Cipra, Češke, Danske, Nemčije, Estonije, Irske, Grčije, Španije, Francije, Hrvaške, Islandije, Italije, Latvije, Litve, Luksemburga, Madžarske, Malte, Nizozemske, Norveške, Avstrije, Poljske, Portugalske, Romunije, Slovenije, Slovaške, Finske in Švedske vnese v evidenco transakcij Evropske unije.

(4) UL C 384 I, 12.11.2019, str. 1.

(5) Sporazum o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (UL L 444, 31.12.2020, str. 14).

(6) Sklep Sveta (EU) 2020/2252 z dne 29. decembra 2020 o podpisu, v imenu Unije, in začasni uporabi Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov (UL L 444, 31.12.2020, str. 2).

(7) Sklep Sveta (EU) 2021/689 z dne 29. aprila 2021 o sklenitvi, v imenu Unije, Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov (UL L 149, 30.4.2021, str. 2).

(8) Obvestilo o začetku veljavnosti Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani in Sporazuma med Evropsko unijo ter Združenim kraljestvom Velika Britanija in Severna Irska o varnostnih postopkih za izmenjavo in varovanje tajnih podatkov (UL L 149, 30.4.2021, str. 2560).

(9) Delegirana uredba Komisije (EU) 2021/1416 z dne 17. junija 2021 o spremembi Direktive 2003/87/ES Evropskega parlamenta in Sveta glede izključitve dohodnih letov iz Združenega kraljestva iz sistema EU za trgovanje z emisijami (UL L 305, 31.8.2021, str. 1).